Hrob na Farkasrétiho cintoríne v Budapešti
**Péter Bacsó** (\* 6. január 1928, Košice – † 11. marec 2009, Budapešť), bol maďarský filmový režisér a scenárista.

Životopis
---------

Po absolvovaní strednej škôly sa Bacsó chcel stať najprv hercom a neskôr divadelným režisérom, ale nakoniec sa rozhodol pôsobiť v oblasti filmového priemyslu. Prvýkrát pracoval vo filme už vo veku 19 rokov, keď sa stal asistentom režiséra Gézy Radványiho pri natáčaní filmu Niekde v Európe z roku 1948. Po dokončení filmu pokračoval ako scenárista a v roku 1950 dokončil *Maďarskú školu divadelného a filmového umenia*. V tom čase už bol vo filmových štúdiách známou osobou.

V päťdesiatych rokoch sa stal úspešným scenáristom, v roku 1963 natočil svoj prvý celovečerný film *Nyáron egyszerű* (angl. *No Problems in Summer*, premiéra v Maďarsku 5. marca 1964). V roku 1969 natočil svoj najslávnejší film s názvom *Svedok*. Film bol však hneď po dokončení zakázaný, stal sa z neho trezorový film a na svoju premiéru si musel počkať až do roku 1979. Film je politickou satirou o komunistickom režime zo začiatku päťdesiatych rokov, film je v Maďarsku považovaný za kultovú klasikou. V roku 1981 bol nominovaný na Filmovom festivale v Cannes.

Bacsó neskôr pokračoval v natáčaní prevažne politicko-satirických filmov pre širšie publikum. Vyskúšal však aj ďalšie žánre, napr. muzikál, komédiu alebo krimi. V roku 1980 režíroval krimi film v medzinárodnej koprodukcii (Nemecko, Švédsko, Maďarsko), ktorý bol natočený podľa románovej predlohy *Muž, ktorý sa vyparil* od švédskej autorskej dvojice Maj Sjöwallová - Per Wahlöö. Pretože dej knihy sa odohráva prevažne v Budapešti, aj film sa z veľkej časti natáčal tu (ale aj v Štokholme). Hlavnú úlohu švédskeho kriminalistu Martina Becka stvárnil známy britský herec Derek Jacobi. Film mal premiéru 25. decembra 1980 vo Švédsku pod názvom *Mannen som gick upp i rök* (teda zhodným s pôvodným švédskym názvom románu), nemeckým názvom *Der Mann, der sich in Luft auflöste* a anglickým názvom *The Man Who Went Up in Smoke*.

V natáčaní pokračoval až do neskorého veku, avšak jeho posledné filmy boli odmietané kritikou i verejnosťou pre zlé scenáre aj réžiu. Jeho film *Hamvadó cigarettavég* (angl. *Smouldering Cigarette*) z roku 2001 je vnímaný ako nekriticky oslavný životopisný film maďarskej herečky a speváčky Kataliny Karádyovej. Jeho film z roku 2008 *Majdnem szűz* (angl. *Virtually A Virgin*, slov. *Prakticky panna*) sa zúčastnil Medzinárodného filmového festivalu v Moskve.

Filmografia
-----------

* Svedok (1969)
* Jelenidő (1972)
* Te rongyos élet (1984)
* Prakticky panna (2008)

Referencie
----------

1. ↑  BERGAN, Ronald. Péter Bacsó. *The Guardian* (Londýn: Guardian News and Media Limited), 2009-03-14. Dostupné online [cit. 2021-04-07]. ISSN 0261-3077. (po anglicky)
2. ↑   *Nyáron egyszerű (1964): Release Info* [online]. Internet Movie Database, [cit. 2021-04-07]. Dostupné online. (anglicky)
3. ↑   *Nyáron egyszerű* [online]. Praha: Česko-Slovenská filmová databáze, [cit. 2021-04-07]. Dostupné online. (po česky)
4. ↑   *Svědek* [online]. Praha: Česko-Slovenská filmová databáze, [cit. 2021-04-07]. Dostupné online. (po česky)
5. ↑   *Der Mann, der sich in Luft auflöste (1980)* [online]. Internet Movie Database, [cit. 2021-04-07]. Dostupné online. (anglicky)
6. ↑   *30th Moscow International Film Festival (2008)* [online]. Moskva: moscowfilmfestival.ru, 2008, [cit. 2021-04-07]. Dostupné online. Archivované 2013-04-21 z originálu. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Péter Bacsó**

Externé odkazy
--------------

* Péter Bacsó v Internet Movie Database (po anglicky)
* Péter Bacsó v Česko-Slovenskej filmovej databáze
* Péter Bacsó vo Filmovej databáze

Zdroj
-----

*Tento článok je čiastočný alebo úplný preklad článku Péter Bacsó na českej Wikipédii.*

Autoritné údaje: * BnF: 13930111p
* GND: 12306886X
* ISNI: 0000 0001 1462 1447
* LCCN: n82099906
* NK ČR: ola2002150638
* PIM: PIM42534
* VIAF: 84962278
* WorldCat: lccn-n82099906